Elise Sem var i sine yngre år aktivt medlem og en tid varamedlem av hovedstyret i Norsk Kvinnesaksforening, men hadde ikke kapasitet til å videreføre engasjementet for foreningen ved siden av sin advokatpraksis. Imidlertid ansatte hun flere kvinnelige jurister som fullmektiger ved sitt kontor, og medvirket dermed til å berede grunnen til at flere kvinner kunne følge i hennes fotspor. Blant hennes fullmektiger var senere byråsjef Signe Forberg, senere advokat Dagny Bull Heyerdahl og Elise Jorstad.